Vruntlike grote tovoren unde wes ik gudes vormach nu unde to allen tyden. Weten, leven heren borghermester unde rad to Reval, dat ik nomen hebbe van enem scheppe, dat to Revel wolde, dat to Alande over wynter lach, 7 last soltes to des slotes behoff beyde to Aboe unde to Kastenholme. Ik hope, dat it to danke betalt werden schal, wen dat schipp darhenkumpt, also it to Revel gelt. Ik hebbe mynem werde toschreven, Arnde van der Ossten, dat [he], schal dar gut vor wesen van myner weghen vor 2 laste soltes unde 3 tunnen herynghes; dar hebbe ik Arnde dat merke uppe sant; dat ander wyl de junker Fulke betalen. Ik bydde vruntliken, dat gy wol doen unde nemen dat vor nenen unwillen; ik hadde des anders nycht ghenomen, hadde ik des nycht behovet to deme slote; ok wil ik nerghen den kopluden under ogghen wesen, dat ik myt lyke doen mach. Darmede bevele ik juw Gode unde bedet over my also over juwen armen vrunt. Ik wil gernne don, wat ju leff is. Gheschreven to Kastenholme des dy[n]xdaghes in den paschsche in dem 39 jare. By my Symen Kornyngh. Adress: An de erbaren heren, borghermester unde rad to Reval, kome desse breff, detur.